Virallinen lehti nro C 207 , 21/07/1999 s. 0130



KIRJALLINEN KYSYMYS P-3807/98 esittäjä(t): Maartje van Putten (PSE) komissiolle (7. joulukuuta 1998) Aihe: Talouskriisistä kärsivien maiden mahdollisesti harjoittama teräksen polkumyynti Euroopan markkina-alueella Kansainvälisen talouskriisin ja kansallisten valuuttojen devalvoinnin seurauksena tuotteiden hinnat ovat kriisistä kärsivissä maissa laskeneet suhteessa Euroopan jäsenvaltioiden vastaavien tuotteiden hintoihin. Voiko komissio vastata seuraaviin kysymyksiin: 1. Onko komissio saanut "Euroferin" puitteissa yhteistyötä tekevän Euroopan terästeollisuuden esittämän valituksen, joka koskee talouskriisistä kärsivien maiden (tai niiden yritysten) mahdollisesti harjoittamaa teräksen polkumyyntiä Euroopan markkina-alueella? Jos komissio on saanut tällaisen valituksen, voiko se antaa yksityiskohtaisia tietoja sen sisällöstä? 2. Mitä mieltä komissio on sopimuksista, jotka OECD:n teräskomitea teki marraskuun 1998 alussa protektionististen toimien välttämiseksi siinä tapauksessa, että talouskriisistä kärsivät maat (tai niiden yritykset) tarjoavat halpaa terästä? 3. Mitä mieltä komissio on WTO:n ministerikokouksen tämän vuoden toukokuussa Genevessä antamasta päätöslausunnosta, jossa todettiin, että avoimien markkinoiden säilyttäminen on keskeinen asia kansainvälisten talouskriisien kestävässä ratkaisemisessa, ja että protektionistiset toimet on tämän takia torjuttava? 4. Aikooko komissio ottaa huomioon OECD:n ja WTO:n kannat käsitellessään "Euroferin" valitusta? Jos komissio aikoo ottaa nämä kannat huomioon, miten se ilmenee? Komission jäsenen Sir Leon Brittaninkomission puolesta antama vastaus (13. tammikuuta 1999) 1. Komissio on todellakin vastaanottanut kuumavalssattujen teräskelojen polkumyyntiä koskevan valituksen. Polkumyynnin perusasetuksen (asetus (EY) 384/96(1)) mukaisesti komissio tutkii parhaillaan sitä, onko valituksen tekijä toimittanut riittävästi alustavia todisteita polkumyynnin ja siitä aiheutuneen merkittävän vahingon olemassaolosta. Valitus koskee kuutta viejämaata. Kuultuaan jäsenvaltioita komissio päättää polkumyyntitutkimuksen vireillepanosta polkumyynnin perusasetuksen säännösten mukaisesti 45 päivän kuluessa on valituksen tekemisestä. 2. Komissio tukee Taloudellisen yhteistyön ja kehityksen järjestön (OECD) teräskomitean marraskuussa antamaa julkilausumaa. Siinä tähdennetään, että kaikkien osapuolten on toimittava vastuuntuntoisesti siten, että terästä vievät maat pyrkivät varmistamaan oikeudenmukaisten kaupallisten käytäntöjen soveltamisen ja terästä tuovat maat puolestaan pidättymään suhteettoman voimakkaista ja harkitsemattomista reaktioista markkinoihinsa kohdistuviin paineisiin. 3. Komissio on Maailman kauppajärjestön (WTO) toukokuussa 1998 pidetyn ministerikokouksen julkilausuman mukaisesti sitoutunut säilyttämään markkinoillepääsyn nykyisen tason ja samalla edistämään markkinoiden lisävapauttamista. Komission näkemyksen mukaan kaupan laajentuminen säännellyn järjestelmän puitteissa auttaa talouksia toipumaan nykyisistä taloudellisista vaikeuksista. Tässä yhteydessä tarvitaan kaupan suojakeinoja erityisongelmiin puuttumiseksi WTO:n sääntöjen mukaisesti. 4. Komissio tutkii Euroopan rauta- ja terästeollisuuden liiton Euroferin valituksen, kuten kaikki muutkin polkumyyntiä koskevat valitukset, omana erillisenä tapauksenaan. Käytännössä tämä merkitsee sitä, että komissio arvioi alustavien todisteiden riittävyyden polkumyynnillä tapahtuvia käytäntöjä ja toisaalta tästä aiheutuvaa vahinkoa koskevien väitteiden osalta. Jos tutkimus pannaan vireille, se toteutetaan polkumyynnin perusasetuksen mukaisesti, joka on täysin WTO:n polkumyyntiä koskevan sopimuksen mukainen. (1) EYVL L 56, 6.3.1996.